ROJNA ทุ่ม 100 ลบ.ซื้อหุ้นคืนไม่เกิน 22 ล้านหุ้น เริ่ม 21 พ.ย.นี้
ROJNA ทุ่ม 100 ลบ.ซื้อหุ้นคืนไม่เกิน 22 ล้านหุ้น หรือ 1.09% เริ่ม 21 พ.ย.59 - 19 พ.ค.60
4 พ.ย. 2559

บริษัท สวนอุตสาหกรรมโรจนะ จำกัด (มหาชน) หรือ ROJNA ระบุว่า ที่ประชุมคณะกรรมการบริษัทเมื่อวานนี้ (3 พ.ย.) อนุมัติโครงการซื้อหุ้นคืนเพื่อบริหารการเงิน โดยจะใช้เงินสูงสุดไม่เกิน 100 ล้านบาท เพื่อซื้อหุ้นคืนไม่เกิน 22 ล้านหุ้น พาร์หุ้นละ 1 บาท คิดเป็น 1.09% ของจำนวนหุ้นที่จำหน่ายได้แล้วทั้งหมดของบริษัท ซึ่งจะเป็นการซื้อในตลาดหลักทรัพย์แห่งประเทศไทย (ตลท.) เริ่มตั้งแต่วันที่ 21 พ.ย.59 ถึงวันที่ 19 พ.ค.60
ทั้งนี้ บริษัทจะจำหน่ายหุ้นที่ซื้อคืนในตลาดหลักทรัพย์ฯ ซึ่งคณะกรรมการบริษัทจะพิจารณากำหนดวันจำหน่ายหุ้นที่ซื้อคืนอีกครั้งภายในระยะเวลา 6 เดือนนับแต่วันที่ซื้อหุ้นคืนเสร็จสิ้น แต่ไม่เกิน 3 ปี
นอกจากนี้คณะกรรมการยังอนุมัติให้ลงทุนในบริษัทย่อยที่จัดตั้งขึ้นใหม่ 2 บริษัท ได้แก่ บริษัท เป๋ยโต่ว โรจนะ อินดัสเตรียล ซิตี้ จำกัด ถือหุ้น 100% เพื่อลงทุนในธุรกิจนิคมอุตสาหกรรม และธุรกิจอื่น ๆ ที่เกี่ยวข้อง เพื่อรองรับลูกค้านักลงทุนจากจีน และบริษัท โรจนะ อีทัช จำกัด ถือหุ้น 100% เพื่อให้บริการเป็นตลาดกลางในการซื้อขายสินค้า ผ่านระบบเครือข่ายอินเตอร์เน็ต ซึ่งจะเป็นการขยายธุรกิจที่เกี่ยวข้องกับด้านพาณิชย์อิเล็กทรอนิกส์ โดยทั้งสองบริษัทจะจัดตั้งภายในสิ้นปี 59